ตำนาน ISSEY MIYAKE
กระเป๋าลายตาราง อย่าง Bao Bao ชุดที่ทำจากผ้าพลีท อย่าง Pleats Please ทั้ง 2 แบรนด์นี้เป็นผลงานของ ISSEY MIYAKE แบรนด์นี้มีดีอะไร ทำไมถึงมีดีไซน์ที่ไม่เหมือนใคร  วันนี้ลงทุนแมนจะมาเล่าให้ฟัง
26 เม.ย. 2561

ตำนาน ISSEY MIYAKE / โดย ลงทุนแมน
กระเป๋าลายตาราง อย่าง Bao Bao
ชุดที่ทำจากผ้าพลีท อย่าง Pleats Please
ทั้ง 2 แบรนด์นี้เป็นผลงานของ
ISSEY MIYAKE
แบรนด์นี้มีดีอะไร ทำไมถึงมีดีไซน์ที่ไม่เหมือนใคร
วันนี้ลงทุนแมนจะมาเล่าให้ฟัง
อิซเซ มิยะเกะ (Issey Miyake) ไม่ได้เป็นแค่ชื่อบริษัทเสื้อผ้าระดับโลก เพราะนี่ยังเป็นชื่อของ ผู้ก่อตั้งบริษัท
อิซเซ มิยะเกะ เกิดเมื่อวันที่ 22 เมษายน 1938 ที่เมืองฮิโรชิมา ประเทศญี่ปุ่น
ชีวิตวัยเด็กของมิยะเกะ ต้องเจอกับเหตุการณ์ครั้งรุนแรงในประวัติศาสตร์
ทุกคนคงรู้ดีว่าเมืองฮิโรชิมา โดนระเบิดนิวเคลียร์ของสหรัฐอเมริกา ซึ่งตอนนั้นมิยะเกะมีอายุเพียง 7 ปี ซึ่งเขาสามารถรอดชีวิตมาจากเหตุการณ์ครั้งนั้นได้
ปี 1964 มิยะเกะได้จบการศึกษาในสาขาการออกแบบกราฟิก ที่ Tama Art University ในเมืองโตเกียว และได้ไปเรียนต่อในสถาบันออกแบบ ตัดเย็บเสื้อผ้าชั้นสูง ที่เมืองปารีส
เมื่อ มิยะเกะ เรียนจบก็มีโอกาสได้ทำงานเป็นผู้ช่วยดีไซเนอร์ที่ห้องเสื้อ Guy Laroche และได้ย้ายไปทำงานที่ Givenchy ก่อนจะกลับมาที่โตเกียว
ในปี 1970 มิยะเกะ กลับมาโตเกียวและได้ก่อตั้ง Miyake Design Studio รูปแบบเสื้อผ้าของเขาเน้นความสบาย โดยนำเทคโนโลยีใหม่ๆ มาใช้ในการออกแบบ
อีก 1 ปีต่อมาเขาก็ได้เปิดบริษัทลูก ใช้ชื่อว่า Issey Miyake International Inc. และได้เปิดร้านภายใต้ชื่อนี้ ที่แรกตั้งอยู่ที่โตเกียว
ต่อมาจึงได้ขยายร้านไปเปิดที่ต่างประเทศ ซึ่งประเทศแรกที่ไป คือ กรุงปารีส ประเทศฝรั่งเศส เมืองที่เขาได้ทำงานมาก่อน
มิยะเกะ ได้ออกแบบแบรนด์เสื้อผ้า ทั้ง ของผู้ชาย และ ผู้หญิง จนเป็นที่รู้จักของคนทั่วไป
กระทั่งปี 1985 ผลงานของ Issey Miyake Men ได้มีโอกาสแสดงในงาน Paris Collection from the AUTUMN WINTER เป็นครั้งแรก
หลังจากนั้น มิยะเกะ ก็ทดลองออกแบบเสื้อผ้าโดยใช้เทคโนโลยีต่างๆ มาใช้ จนผลิตสินค้าที่ถือว่าเป็นนวัตกรรมใหม่ อย่าง Pleats หรือ ผ้าพลีท ได้เปิดตัวในปารีสแฟชั่นวีกเป็นครั้งแรก
ผ้าพลีท คืออะไร
ผ้าที่มีลักษณะอัดจีบ มีความยืดหยุ่น และเนื้อผ้าที่ยับค่อนข้างยาก ทำให้เขานำไปพัฒนาและออกแบบเสื้อผ้าที่ทำมาจากผ้าชนิดนี้ได้รับความนิยมเพิ่มขึ้นเรื่อยๆ
ธุรกิจของ มิยะเกะ เติบโตอย่างรวดเร็ว ในปี 1990 มีการเปลี่ยนชื่อบริษัท จาก Issey Miyake International Inc. เป็น Issey Miyake Inc.
นอกจากนี้ในปี 1992 บริษัทแม่อย่าง Miyake Design Studio ก็ร่วมมือกับบริษัท Beaute Prestige International (BPI) ซึ่งเป็นบริษัทน้ำหอมที่ฝรั่งเศส ได้ออกน้ำหอมตัวแรก มีชื่อว่า “L'EAU D'ISSEY”
และปี 1994 ผ้า Pleats ได้รับความนิยม จนทำให้แยกแบรนด์ออกมา โดยใช้ชื่อแบรนด์ว่า Pleats Please Issey Miyake คอนเซ็ปของแบรนด์นี้ คือ รูปแบบที่ทันสมัยใช้ได้หลายโอกาส
หลังจากนั้น บริษัท Issey Miyake ยังมีสินค้าอื่นๆ ที่ดีไซน์แปลกตาตามสไตล์ของ มิยะเกะ เช่น นาฬิกา แบรนด์เสื้อผ้าอื่นๆ และที่สำคัญคือ กระเป๋า
รู้หรือไม่ว่า กระเป๋า Bao Bao เป็นหนึ่งในคอลเล็กชันของ Pleats Please Issey Miyake ถูกออกแบบให้มีลักษณะยืดหยุ่น ตามลักษณะของแบรนด์
แต่กระเป๋ารุ่นนี้มีกระแสตอบรับที่ดีมาก จึงทำให้ถูกแตกแบรนด์ออกมาเป็น BAO BAO ISSEY MIYAKE เมื่อปี 2010
ทำไม Bao Bao ถึงได้รับความนิยม?
อาจเป็นเพราะรูปแบบของกระเป๋าที่ดูแปลกตา ทรงที่สามารถปรับเปลี่ยนได้ เพราะใช้วัสดุที่ทำมาจากโพลิเมอร์ที่แข็งแต่ยืดหยุ่น มาตัดเป็นสามเหลี่ยมแล้วนำมาประกอบกัน
ลักษณะเด่นคือ ดูแลรักษาง่าย กันน้ำ และมีน้ำหนักเบา สามารถใช้ในชีวิตประจำวันได้
เรื่องนี้เป็นตัวอย่างของคนที่มีความคิดสร้างสรรค์โดยใช้ ความสามารถ และ เทคโนโลยีรอบข้าง มาประยุกต์ให้เกิดสิ่งใหม่ๆ
ถ้าทำได้ดี สินค้าเราก็จะมีทั้ง ดีไซน์ที่โดดเด่น และมูลค่าที่เพิ่มมากขึ้น
รู้ไหมว่า สตีฟ จอบส์ ก็เป็นเพื่อนกับ อิซเซ มิยะเกะ ด้วย
มีเหตุการณ์หนึ่งที่น่าสนใจคือ
ตอนที่ สตีฟ จอบส์ ยังมีชีวิตอยู่ เคยขอให้ มิยะเกะ ออกแบบเสื้อคอเต่าสีดำให้กับเขาหนึ่งตัว
แต่มิยะเกะกลับมอบเสื้อให้กับ สตีฟ จอบส์ เป็นร้อยตัว
และนั่นก็เป็นที่มาของการใส่เสื้อสีดำซ้ำๆ กันของ สตีฟ จอบส์ ที่เราคุ้นตาเป็นอย่างดี..
----------------------
<ad> เจอดอกเบี้ยบัตรเครดิต หรือสินเชื่อส่วนบุคคลแสนแพง
รวมหนี้และลดดอกเบี้ยลง เริ่มต้น 5.5% ด้วยบ้านหรือคอนโดของคุณ
บริการฟรีจาก Refinn ช่วยคุณหาธนาคารที่เหมาะสมได้ คลิกที่นี่ 
----------------------
Reference
-
-
-
-
-